Siðareglur fyrir útgáfuverk Stofnunar Árna Magnússonar í íslenskum fræðum Stofnun Árna Magnússonar í íslenskum fræðum gefur út tvö ritrýnd tímarit : Orð og tungu og Griplu auk margs konar ritrýndra fræðirita , ýmist í bókaformi eða í rafrænni útgáfu á vef . Húsþing stofnunarinnar hefur samþykkt eftirfarandi reglur sem setja ramma utan um réttindi og skyldur ritstjóra , höfunda , ritrýna og forstöðumanns stofnunarinnar hvað varðar útgáfuverkin . Handrit að fræðiritum og fræðigreinar sem berast tímaritum Stofnunar Árna Magnússonar í íslenskum fræðum eru sendar í ritrýni til tveggja sérfræðinga sem leggja mat á fræðilegt gildi þeirra . Ritrýnar fá ekki upplýsingar um höfund verkanna og höfundar vita ekki hverjir ritrýna . Ritstjórar taka svo við mati ritrýna og senda höfundi umsögn og leiðbeiningar um framhald . Til að fræðirit eða tímaritsgrein sem samþykkt er með breytingum sé gefið út eða birt þurfa höfundar að bregðast við tilmælum ritstjóra og senda nýja útgáfu innan ákveðins tímaramma . Athygli skal vakin á því að ritstjóri tekur ávallt endanlega ákvörðun í hverju máli fyrir sig og höfundum ber að virða hana . Stofnun Árna Magnússonar hefur jafnrétti allra að leiðarljósi . Gæði rannsókna Höfundar greina eða annarra verka sem byggjast á grunnrannsóknum skulu veita lesendum greinargóðar upplýsingar um framkvæmd rannsóknanna og fjalla svo um niðurstöðurnar á hlutlægan hátt . Einnig ber þeim að kynna öll gögn sem rannsóknirnar byggjast á . Ritrýnd grein ætti að veita nægar upplýsingar til að hægt sé að endurtaka rannsóknina þar sem það á við . Með öllu er óheimilt að birta niðurstöður sem búið er að hagræða eða falsa vísvitandi . Aðgengi og varðveisla gagna Ætlast er til að höfundur geti veitt ritstjóra aðgang að hrágögnum ef hann óskar þess . Höfundi ber að varðveita öll rannsóknargögn eftir útgáfu greinar eða fræðirits . Höfundum ber að tryggja það að texti og hugmyndir séu þeirra eigin . Ef notast er við texta eða hugmyndir annarra ber að tryggja réttar tilvísanir sem skráðar eru samkvæmt leiðbeiningum tímaritsins . Almennt gildir sú regla að ekki er tekið við tímaritsgreinum sem hafa verið birtar áður eða eru til umsagnar í öðrum tímaritum . Í einstaka tilfellum má réttlæta birtingu greina sem hafa áður verið birtar á öðru tungumáli . Þó ber að gæta þess að vitna ávallt í upprunalegu greinina . Meðferð heimilda Höfundi ber að gæta þess að vísa alltaf í heimildir þar sem það á við . Höfundar eiga að vísa í verk sem hafa haft mótandi áhrif á rannsóknina . Upplýsingar sem hafa borist persónulega á milli manna , t.d. í samtölum eða bréfum , má ekki nota nema með skriflegu leyfi heimildarmanns . Höfundum er óheimilt að vísa í óútgefið efni , t.d. sem þeim hefur verið falið að meta til birtingar , nema með skriflegu leyfi þeirra sem eiga efnið . Höfundar greina og fræðirita Aðeins þeir sem eiga veigamikinn þátt í undirbúningi , framkvæmd , túlkun rannsókna eða ritun greinar eða annars verks geta titlað sig sem höfunda að handriti . Öðrum sem koma að rannsókninni má þakka í neðanmálsgrein . Aðalhöfundur ber ábyrgð á því að allir þeir sem taldir eru upp sem meðhöfundar séu það í raun og veru og að þeir hafi lesið yfir og samþykkt handrit í lokaútgáfu áður en það var sent til útgáfu . Höfundur ber ábyrgð á því að farið sé að íslenskum persónuverndarlögum , þ.m.t. að leyfi sé fyrir öflun og meðferð gagna . Höfundi ber að tilgreina fjármögnun verkefna og mögulega hagsmuni sem liggja að baki rannsóknum . Alvarlegar rangfærslur í útgefnu efni Ef höfundur uppgötvar alvarlegar rangfærslur í útgefnu efni ber honum að láta ritstjóra vita eins fljótt og auðið er . Höfundur skal þá í samstarfi við ritstjóra birta leiðréttingu eða draga greinina eða verkið til baka . Ef ritstjóri fær tilkynningu frá þriðja aðila um alvarlegar rangfærslur ber höfundi að bregðast við því með því að sýna fram á að hann hafi haft rétt fyrir sér eða senda inn leiðréttingu í næsta hefti ritsins í samvinnu við ritstjóra eða eftir atvikum á annan hátt . Ákvörðun um birtingu Ritstjórar tímaritanna bera ábyrgð á því að velja hvaða greinar eru gefnar út og ritstjóri fræðirits í samráði við útgáfunefnd . Ritstjóri skal leita til tveggja ritrýna sem eru sérfræðingar á því sviði sem greinin eða verkið fjallar um og ákvörðun um birtingu eða útgáfu er háð því skilyrði að sérfræðingarnir telji greinina standast vísindalegar kröfur . Ef ritrýnar eru ósammála má ritstjóri leita til þriðja aðila . Ritstjóri getur ekki ákveðið að birta grein eða gefa út fræðirit sem ritrýnar telja ekki birtingarhæft . Ákvörðun ritstjóra skal ávallt tekin með tilvísun í útgáfustefnu tímaritsins eða útgáfureglur stofnunarinnar , vísindalegt framlag greinarinnar eða verksins og erindi við lesendur . Annað sem gæti haft áhrif á ákvörðun ritstjóra er m.a. brot á þessum siðareglum ( ritstuldur , brot á persónuverndarlögum ) . Ritstjóri getur , ef hann óskar þess , leitað álits fræðimanns sem situr í ráðgefandi ritnefnd tímarits eða útgáfunefnd stofnunarinnar . Trúnaður gagnvart höfundum Ritstjórum ber að halda trúnað gagnvart höfundum og láta engar upplýsingar í té um handrit að tímaritsgrein eða fræðiriti sem borist hafa eða höfunda þeirra . Komi upp vandamál getur ritstjóri þó leitað ráða hjá forstöðumanni stofnunarinnar eða útgáfunefnd . Tilvísanir í óbirtrar greinar Ritstjórum er óheimilt að vísa í óútgefið efni sem þeim hefur verið falið að meta til birtingar nema með skriflegu leyfi höfundar . Við brot á siðareglum Ritstjórum og útgáfunefnd ber að taka allar ásakanir um brot á siðareglum alvarlega og taka þær fyrir ásamt forstöðumanni Stofnunar Árna Magnússonar í íslenskum fræðum . Oftast felur þetta í sér að haft er samband við höfund greinar eða verks til að gefa honum kost á því að svara þeim ásökunum er á hann eru bornar . Í sumum tilfellum gæti þetta leitt til þess að tímaritið þurfi að birta leiðréttingu eða jafnvel draga grein eða verk til baka . Ritstjórar tímaritanna bera ábyrgð á því að velja hvaða greinar eru gefnar út en útgáfunefnd og húsþing fjalla um önnur fræðirit ásamt ritstjóra þess . Endanleg ákvörðun um birtingu eða útgáfu byggist m.a. á mati a.m.k. tveggja ritrýna . Ritrýnar byggja niðurstöðu sína á stöðluðu matsblaði þar sem þeir eru beðnir um að fjalla um kosti og galla greinarinnar eða verksins og taka afstöðu til innihalds og frágangs texta . Niðurstöður ritrýna gegna því hlutverki að aðstoða höfunda við að betrumbæta texta . Jákvæð niðurstaða ritrýna tryggir þó ekki birtingu eða útgáfu og er lokaákvörðun um hana ávallt í höndum ritstjóra . Hæfni og tímarammi Ritrýnar sem telja sigóhæfa til að meta vísindalegt gildi handrita ( t.d. vegna skyldleikatengsla ) eða telja sig ekki hafa tíma til að skila niðurstöðum á tilsettum tíma eiga að segja sig frá verkinu eins fljótt og auðið er . Trúnaður gagnvart höfundi Ritrýnum ber að fara með handrit í ritrýningu sem trúnaðarmál . Ekki skal sýna eða ræða efni handritsins nema með leyfi ritstjóra . Ritrýnir skal ávallt gæta hlutlægni og byggja gagnrýni á rökum . Athugasemdir um persónu eða eiginleika höfundar eða lítilsvirðandi athugasemdir eru með öllu óviðeigandi . Mat á heimildum Ritrýnar skulu benda á þær heimildir sem þeir telja að vanti í handriti höfunda . Ritrýnum ber einnig skylda til að benda ritstjóra á ef þeir sjá augljós líkindi á milli viðkomandi handrits og efnis sem hefur verið birt áður . Tilvísanir í óbirt verk Ritrýnum er óheimilt að vísa í óútgefið efni sem þeim hefur verið falið að meta til birtingar nema með skriflegu leyfi höfundar . Húsþing Stofunar Árna Magnússonar í íslenskum fræðum ( Reglurnar eru að hluta til byggðar á siðareglum útgáfufyrirtækisins Elsevier . )